b'\n_START_ARTICLE_\nSlovenska filatelisti\xc4\x8dna akademija\n_START_SECTION_\nOrganiziranost\n_START_PARAGRAPH_\nAkademije zdru\xc5\xbeuje v svojih vrstah najve\xc4\x8d 15 \xc4\x8dlanov, katerih \xc4\x8dlanstvo preneha s smrtjo. Poleg rednih \xc4\x8dlanov so v akademijo lahko vklju\xc4\x8deni \xc5\xa1e izredni \xc4\x8dlani, katerih \xc5\xa1tevilo je ravno tako omejeno na 15. V akademiji lahko sodelujejo tudi dopisni \xc4\x8dlani, katerih \xc5\xa1tevilo ni omejeno. Tako redni kot izredni \xc4\x8dlani lahko sodelujejo na rednih sestankih akademije. Akademijo vodi in upravlja pet\xc4\x8dlanska uprava, ki jo sestavljajo predsednik, podpredsednik, tajnik, blagajnik in \xc4\x8dlan uprave brez funkcije._NEWLINE_Za izvolitev novega rednega \xc4\x8dlana, so predhodno potrebna vsaj tri leta izrednega \xc4\x8dlanstva v akademiji. V izredno \xc4\x8dlanstvo je lahko izvoljen dr\xc5\xbeavljan Slovenije ali dr\xc5\xbeavljan iz katerekoli dr\xc5\xbeave \xc4\x8dlanice Evropske unije, ki je ustvaril tako pomembna dela, da je z njimi tehtno obogatil filatelijo v slovenskem in mednarodnem prostoru. Kandidat za \xc4\x8dlana akademije mora izraziti pisno \xc5\xbeeljo za sprejem. Uprava SFA odlo\xc4\x8da o njegovem sprejemu ter kandidatu izmed rednih \xc4\x8dlanov dodeli enega ali dva botra. Boter daje moralno jamstvo za kandidatovo znanje, ugled in delo.'